P6_TA(2007)0166

Moratorium for dødsstraf

Europa-Parlamentets beslutning af 26. april 2007 om initiativet til et universelt moratorium for dødsstraf

Europa-Parlamentet,

- der henviser til sin beslutning af 1. februar 2007 om initiativet til et universelt moratorium for dødsstraf [1],

- der henviser til retningslinjerne af 29. juni 1998 for EU's politik over for tredjelande med hensyn til dødsstraf,

- der henviser til sluterklæringen fra den tredje verdenskongres mod dødsstraf i Paris den 1.- 3. februar 2007,

- der henviser til EU-formandskabets erklæring om afskaffelse af dødsstraf, som blev afgivet på FN's Generalforsamling den 19. december 2006 og oprindeligt undertegnet af 85 lande i alle geografiske områder,

- der henviser til EU-formandskabets erklæring på vegne af Den Europæiske Union på FN's Menneskerettighedsråds fjerde samling den 29. marts 2007,

- der henviser til den offentlige støtte til et moratorium, som FN's generalsekretær gav udtryk for under sit besøg i Rom for nylig,

- der henviser til forretningsordenens artikel 103, stk. 2,

A. der henviser til, at kravet om et universelt moratorium for dødsstraf er et strategisk skridt i retning af afskaffelse af dødsstraf i alle lande,

B. der henviser til, at det sin beslutning af 1. februar 2007 opfordrede EU's formandskab til snarest at forelægge en resolution for FN's Generalforsamlings nuværende samling og til at holde Parlamentet orienteret om de opnåede resultater; der henviser til, at der på indeværende tidspunkt endnu ikke er sendt nogen resolution til FN's Generalforsamlings nuværende samling,

C. der henviser til, at den erklæring om dødsstraf, som blev forelagt af Den Europæiske Union på FN's Generalforsamling den 19. december 2006, nu er blevet undertegnet af 88 stater i alle geografiske områder,

1. gentager sin opfordring til EU's medlemsstater om at samle støtte fra tredjelande til erklæringen;

2. opfordrer EU til at gribe de nuværende muligheder og gå videre og henstiller til EU's medlemsstater og EU straks at forelægge FN's Generalforsamlings nuværende samling — en resolution om et universelt moratorium for dødsstraf — og til at søge at opnå støtte hertil fra lande på andre kontinenter;

3. opfordrer EU-formandskabet til at tilskynde de lande, som endnu ikke har undertegnet og ratificeret den anden valgfrie protokol til den internationale konvention om civile og politiske rettigheder, til at gøre dette, og de medlemsstater, som ikke har undertegnet protokol nr. 13 om dødsstraf til den europæiske menneskerettighedskonvention, til at gøre dette;

4. tilslutter sig fuldt ud sluterklæringen fra den tredje verdenskongres og agter at følge op på kongressen, navnlig ved at udvikle den parlamentariske dimension af den globale kampagne mod dødsstraf og rejse spørgsmålet via sine interparlamentariske delegationer og sin deltagelse i Den Blandede Parlamentariske Forsamling AVS-EU og Den Parlamentariske Forsamling for Euro-Middelhavssamarbejdet;

5. opfordrer Rådet og Kommissionen til at benytte sig af enhver lejlighed til at støtte oprettelsen af regionale koalitioner til afskaffelse af dødsstraf;

6. opfordrer Den Europæiske Unions institutioner til sammen med Europarådet at støtte verdensdagen mod dødsstraf ved fra 2007 at gøre den 10. oktober til europæisk dag mod dødsstraf og støtter det initiativ, der er taget til at organisere en europæisk konference på højt plan mod dødsstraf i forbindelse med denne dag; giver sin formand mandat til sammen med den relevante delegation at repræsentere Europa-Parlamentet ved denne lejlighed;

7. pålægger sin formand at sende denne beslutning til Rådet, Kommissionen, EU's medlemsstater, FN's generalsekretær, formanden for FN's Generalforsamling og FN's medlemslande.

[1] "Vedtagne tekster", P6_TA(2007)0018.

--------------------------------------------------